Број:01-010-868/25

Датум: 07.03.2025. године

**НАРОДНА СКУПШТИНА РЕПУБЛИКЕ СРПСКЕ**

**н/р г. Ненад Стевандић, предсједник**

На основу члана 132. Устава Републике Српске, а у вези са чланом 224. став 1. Пословника Народне скупштине Републике Српске („Службени гласник Републике Српске“, број 66/20), Предсједник Републике Српске подноси

**ПРИЈЕДЛОГ**

**ЗА ПРИСТУПАЊЕ ДОНОШЕЊУ НОВОГ УСТАВА РЕПУБЛИКЕ СРПСКЕ**

Уставом Републике Српске, који је усклађен са уставом БиХ, између осталог утврђено је да Република Српска самостално обавља своје уставотворне, законодавне, извршне и судске функције, да је територија Републике Српске јединствена, недјељива и неотуђива, да Републици припадају све државне функције и надлежности осим оних које су Уставом БиХ изричито пренесене на њене институције, уређује и обезбјеђује интегритет, уставни поредак и територијалну цјелокупност Републике, уставност и законитост, својинске и облигационе односе и заштиту свих облика својине.

Урушавање и прекрајање правног система у БиХ, у протеклих 29 година, вршено је на разне начине: одлукама високог представника за БиХ, одлукама Уставног суда БиХ и условљавањем од стране међународних организација и субјеката и органа Европске уније. Током готово три деценије примјене Устава БиХ дошло је до знатног проширења надлежности БиХ неуставним преносом надлежности са ентитета на ниво БиХ.

У складу са свим горе наведеним, а имајући у виду већ сада нужну потребу наше заједнице да регулише и уреди друштвено-политичке односе и заштити уставну позицију Републике кроз доношење новог Устава, а како је то утврђено чланом 132. Устава Републике Српске који предвиђа могућност подношења приједлога за промјену, а у овом случају сасвим новог текста Устава Републике Српске од стране предсједника Републике, овим путем вам подносим приједлог на одлучивање.

ПРЕДСЈЕДНИК

Милорад Додик